Jason Rohde hoor oor borgtogJason Rohde. (Foto: Maroela Media) Die veroordeelde vrouemoordenaar Jason Rohde bly in die tronk nadat die hooggeregshof in Kaapstad sy jongste aansoek om borgtog van die hand gewys het. Die appèlhof het Rohde verlede maand toestemming gegee om teen sy skuldigbevinding te mag appelleer. Sy regspan het die aansoek om borgtog ingedien, hangende die uitspraak van die appèl. Rohde het in hofstukke aangevoer hy wil op borgtog vrygelaat word sodat hy na sy sakebelange kan omsien en sy kinders finansieel kan onderhou. Hy dien tans tronkstraf van 20 jaar in die Drakenstein-gevangenis in die Paarl uit vir die moord op sy vrou, Susan, asook vir dwarsboming van die gereg omdat hy die toneel soos dié van ŉ selfmoord opgestel het. Jason en Susan Rohde. (Foto: Facebook) Susan se liggaam is in ŉ toegesluite badkamer gekry van die kamer wat sy in Julie 2016 met Rohde by die luukse Spier-wynlandgoed in Stellenbosch gedeel het. ŉ Elektriese koord was om haar nek gedraai en aan ŉ haak agter die badkamerdeur vasgemaak. Regter Gyaat Salie-Hlope het Rohde in Februarie vanjaar tot 18 jaar tronkstraf vir die moord gevonnis en vyf jaar vir dwarsboming van die gereg. Drie jaar van laasgenoemde vonnis word gelyklopend met die vonnis vir moord uitgedien.